Bugetul Capitalei va fi aprobat
Nicolae Ciucă a declarat că bugetul capitalei va fi aprobat. Consilierii generali ai Capitalei s-au adunat într-o şedinţă vineri, începând cu ora 10.00, pentru a analiza bugetul Municipiului Bucureşti pe parcursul anului 2024.
Această şedinţă extraordinară a fost convocată de către grupurile de consilieri generali ai PNL şi PSD. Deşi proiectul de buget a fost respins în trei şedinţe anterioare, liderii PSD şi PNL au declarat că este posibil să fie aprobat de data aceasta.
"Azi urmează să se convoace Consiliul General și să se aprobe bugetul cu amendamentele făcute de cele două partide, de consilierii celor două partide", a anunțat Ciucă, în prezența lui Marcel Ciolacu.
Nicușor Dan a anunțat dificultățile prin care trece primăria
Nicușor Dan, primarul Capitalei, a declarat, în urmă cu câteva zile, că municipalitatea se confruntă în prezent cu dificultăți în adoptarea bugetului pentru acest an. Din acest motiv, salariile angajaților au fost plătite cu dificultate.
"Cu chiu cu vai am reuşit să plătim salariile, dar nu şi taxele pe salarii. (…) În momentul acesta, nu mai avem nimic în cont. Şi urmează… Sunt facturi la curent, la iluminatul stradal, la semafoare, medicamente în spitale, hrană pentru animale la grădina zoologică, spectacole de teatru – tot ce putem închipui că se întâmplă în oraşul acesta depinde de buget", a explicat primarul general, pentru B1Tv.
El a menţionat că principala nemulţumire a grupului PNL este că nu sunt alocate, de la începutul anului, cele trei miliarde de lei destinate subvenţiilor pentru transportul în comun şi termie. Grupul PNL a votat de trei ori în CGMB împotriva bugetului. Nicuşor Dan a menţionat că există un blocaj politic pe buget în prezent.
Proiectul de buget al Capitalei a fost respins pentru a treia oară
Proiectul de buget al Municipiului București pentru anul 2024 a fost respins de trei ori de către CGMB.
Această a treia respingere a venit după ce au fost respinse anterior două amendamente susținute de primarul Capitalei, Nicușor Dan, precum și amendamentele susținute de grupul PNL și de cel al PSD.
Subvențiile pentru termoficare și transportul public, care nu au fost prevăzute integral în proiectul de buget, au rămas principalul punct de dispută. Grupul PNL a cerut ca aceste subvenții să fie incluse în totalitate. Acesta susține că este esențial să se asigure finanțarea completă a acestor servicii esențiale pentru locuitorii Capitalei.
În actuala formă de buget, sunt prevăzute doar două miliarde de lei. În condițiile în care sumele vor urca până la sfârșitul anului la trei miliarde. Edilul general, Nicușor Dan, a menționat că o situație similară a existat și în anii 2021 și 2022, când bugetul inițial a fost suplimentat cu câte un miliard de lei, ulterior, pentru subvenții.